دكتور انا لسه متجوزه من ٦ايام حاسه بلا مباله . رغم أنه بيحبنى وانا بحبه بس بقيت مش طايقه رغم أنه معمليش حاجه وبتخانق معاه لأسباب تافه كانى عاوزه اتخانق زى مثلا لو غسل شعره ومسرحوش على طول . ده كده محتاجه دكتور نفسى  ###  
الكلام هنا مهم لكِ، ولكل شاب بيسألني هو الواحد ليه ميتجوزش عشان الشهوة؟ لأن لذة العلاقة الخاصة بتزول بدرجة كبيرة بعد أسبوع، شهر بكتيره، بعد كدة بيبقى الموضوع مش ممل ولكن عادي، مش الحاجة اللي الدنيا واقفة عليها، إلا الزوجين اللي بينجحوا في اختبار تجديد علاقتهم، ما أسميه صداقة ما بعد الزواج. وده مبني على ايه؟ أيوة بالظبط كدة، القبول غير المشروط، الثقافة الغائبة في مجتمعنا. احنا بننبهر بحاجة خارجية، على الوش، واللي ممكن تكون جميلة بالفعل: وسامة، مظهر، حاجة ناقصاني هو/هي بيكملها، آخر بمعنى أفضل. بس مجربناش نشوف جزء تاني منه، جزء طبيعي زي شكله/شكلها بعد النوم، وعند الرجوع من الشغل، حال المرض، أو تدخل بعده الحمام مثلاً 😁 أو جزء غير طبيعي، زي ضعفاته وأخطاؤه وزلاته وماضيه بكل معانيه ونقائصه حتى لو كانت آخر حاجة كنت متصور تقابلها ... أو تقبلها. بعد الزواج بتكون الدنيا اختلفت، تنسكب روحين وتختلطان فكأنما هما روحٌ واحدة في جسدين، أو جسد واحد في موضعين.! وهنا ممكن الجسد ده تكتشفي فيه إن عضو فيه سيء، يحتاج لإصلاح أو لايمكن إصلاحه هنا تكون من الخسة إننا نرمي العضو في ساعتها كدة، وأقول مش لاعب. الزواج هو نوع من الابتلاء سواء كان حلو أو وحش (ونبلوكم بالشر والخير) فاختبارك واللي حصل، وممكن يكون اختبارك على عكس مرادك، الصح إنك هتعالجي الجزء الفاقد ده من جسمك لحد ما تستحيل الحياة بوجودك وهنا يكون بالنسبة للمسلمين البتر هو الحل.! بالنسبة لسؤالك، مبدأياً أنا تكلمت عن النقطة دي تحديداً في مقالة "للحب معنى آخر". ثانياً: اقعدي مع نفسك، وشوفي ايه كان عاجبك فيه وقت الخطوبة، وهل ده اتغير؟ وهل العلاقة الخاصة مشبعة بالنسبة لك ولا تحصيل حاصل وتأدية واجب؟ اقترحي عليه خروجة وتركنوا موبايلاتكم على جنب وتحكوا، جددي شغفك بيه، اتأمليه وشوفي جماليات مكنتيش شايفاها، اتأمليه تاني وشوفي معاني جديدة فيه [بعيد عن معنى إنه اختبار 😁] جددي شغفك بيه، اكتبي في النوتة بتاعتك عنه. لو لا قدر الله، مر أسبوعين كمان بنفس الحال، زوري طبيب/معالج نفسي. وربنا يبارك حياتكم.! أتمنى أكون جاوبتك.